
–	като взе предвид предишните си резолюции относно Индонезия,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че през март 2026 г. Андре Юнус, представител на Комисията за изчезналите лица и жертвите на насилие (KontraS), беше нападнат с киселина в Джакарта, след като записа подкаст за ремилитаризацията и съдебния контрол в Индонезия; като има предвид, че четирима членове на Индонезийската агенция за стратегическо разузнаване бяха изправени пред военен съд, въпреки достоверни констатации, сочещи участието на други извършители и евентуални командни вериги, и че продължават да съществуват опасения относно прехвърлянето на делото от гражданска към военна юрисдикция;
Б.	като има предвид, че екологичният активист Мухамад Росиди, участник в кампанията срещу незаконния добив и контрабанда на калай, също беше нападнат с киселина през февруари 2026 г.;
В.	като има предвид, че гражданското пространство в Индонезия се свива и че се увеличават репресиите срещу защитници на правата на човека, журналисти, синдикалисти, студенти и екологични активисти, дискриминацията срещу малцинствата, потискането на критиките и насилието в Папуа и Западна Папуа; като има предвид, че последните правни реформи разширяват военните правомощия върху гражданския сектор, включително чрез военни съдилища, като подкопават гражданския надзор, ограничават основните свободи и рискуват да затвърдят безнаказаността;
Г.	като има предвид, че Индонезия остава един от стратегическите партньори на ЕС в Индийско-Тихоокеанския регион и важен фактор за насърчаване на регионалната сигурност;
1.	изразява сериозно безпокойство относно нападенията срещу Андре Юнус и Мухамад Росиди, както и относно по-широкия модел на насилие срещу защитниците на правата на човека и околната среда в Индонезия; подчертава рисковете, пред които са изправени защитниците на околната среда в Индонезия, по-специално тези, които разкриват незаконни добивни дейности;
2.	призовава органите да проведат бързо, задълбочено, прозрачно и независимо разследване на двете нападения и да съдят всички нарушители на правата на човека, включително подстрекателите, в граждански съдилища, за да се сложи край на безнаказаността;
3.	изразява дълбока загриженост във връзка с правителствените планове, които рискуват допълнително да ограничат свободата на изразяване, включително проектозакони относно дезинформацията, излъчването и киберсигурността, както и планове за скрининг и сертифициране на защитниците на правата на човека, за да се определи кой отговаря на условията за правна закрила;
4.	призовава Индонезия да преразгледа и съществено да измени репресивното законодателство, както и да гарантира безопасна среда за защитниците на правата на човека, екологичните активисти, профсъюзите и журналистите, в която няма място за надзираване, тормоз и репресии;
5.	настоятелно призовава ЕС и държавите членки да засилят ангажираността си с Индонезия, включително на най-високо равнище и в рамките на международни форуми, за да се справят с влошаващото се положение с правата на човека, особено в Папуа и Западна Папуа, включително чрез диалога за правата на човека между ЕС и Индонезия;
6.	подчертава ролята на Индонезия като стратегически партньор за ЕС и ключов събеседник при справянето с регионалните предизвикателства, вариращи от икономическа сигурност и влошаване на състоянието на околната среда до регионална сигурност и свобода на корабоплаването; призовава ЕС да прилага ангажиментите в областта на правата на човека, труда и околната среда във всички свои отношения с Индонезия; призовава Комисията да отпусне средства за закрила на защитниците на правата на човека; подчертава значението на прилагането на задълбочена надлежна проверка на веригата на доставки;
7.	възлага на своя председател да предаде настоящата резолюция на Съвета, на Комисията, на заместник-председателя/върховен представител, на държавите членки на ЕС, както и на правителството и парламента на Индонезия.

